Månedsrapport Smørblomsten- desember 2024

Fagområde: etikk, religion og filosofi
Gjennom hele desember har vi markert den kristne høytiden med adventssamlinger ledet av Hanne. Vi har tent fire lys, sunget sanger og fått høre en fortelling knyttet til Jesu fødsel.  
Rammeplanen sier at "barnehagen skal la barna få kjennskap til fortellinger, tradisjoner, verdier og høytider i ulike religioner og livssyn og erfaringer med at kulturelle uttrykk har egenverdi. Barnehagen skal skape interesse for samfunnets mangfold og forståelse for andre menneskers livsverden og levesett". 

På Smørblomsten har vi hatt adventskalender. Hver dag har vi trukket ett barn som har fått henge opp en liten eller stor stjerne på stjernehimmelen på vinduet. I tillegg har vi hatt sansekalender. Hver dag har det blitt presentert en ny ting hvor barna har tatt i bruk de ulike sansene: se, høre, lukte, smake og føle. Vi har for eksempel smakt på kanel, kjent på kongler og luktet på grønnsåpe.

Desember er en måned med flere tradisjoner i barnehagen. I starten av måneden hadde vi nissefest. Denne dagen var det mange utkledde nissebarn. Vi gikk rundt juletreet, sang julesanger og ropte på julenissen. Vi var også så heldige å få gaveposer av selveste julenissen. Til lunsj ble det servert deilig nissegrøt. Videre i desember markerte vi Lucia. Hakkespettene (skolestarterne) gikk i Lucia- tog utendørs. På slutten av måneden var det julebord for barna. Vi pyntet oss litt ekstra og koste oss med tradisjonell julemat. 

Vi på Smørblomsten ønsker dere en riktig god jul og et godt nyttår!